4.11.2022
EL
Επίσημη Εφημερίδα της Ευρωπαϊκής Ένωσης
C 421/39
ΠΑΡΑΡΤΗΜΑ 2
Παράδειγμα σωρευτικής χρηματοδότησης για άλλα μέσα άμεσης διαχείρισης (πρόγραμμα «Ψηφιακή Ευρώπη») Χρηματοδότηση συνεργειών σχετικά με τους ευρωπαϊκούς κόμβους ψηφιακής καινοτομίας στο πλαίσιο του προγράμματος «Ψηφιακή Ευρώπη» Οι ευρωπαϊκοί κόμβοι ψηφιακής καινοτομίας (EDIH) αποτελούν κοινή επένδυση της ΕΕ και των κρατών μελών και των συνδεδεμένων χωρών του προγράμματος «Ψηφιακή Ευρώπη».
Αυτό αντικατοπτρίζεται στη διαδικασία επιλογής σε δύο στάδια που περιγράφεται στο πρόγραμμα «Ψηφιακή Ευρώπη» [κανονισμός (ΕΕ) 2021/694 του Ευρωπαϊκού Κοινοβουλίου και του Συμβουλίου].
Πρώτον, τα κράτη μέλη προβαίνουν σε επιλογή και προκαταρκτική επιλογή των επικρατέστερων υποψήφιων οντοτήτων.
Από τον κατάλογο αυτόν, σε δεύτερο στάδιο, η Επιτροπή επιλέγει τις οντότητες που θα συγκροτήσουν το δίκτυο των EDIH.
Η επιλογή βασίζεται σε κριτήρια συνάφειας, υλοποίησης και αντικτύπου, αλλά λαμβάνει επίσης υπόψη στόχους γεωγραφικής, τομεακής και τεχνολογικής κάλυψης, καθώς και τον διαθέσιμο προϋπολογισμό ανά χώρα.
Το πρόγραμμα «Ψηφιακή Ευρώπη» συγχρηματοδοτεί επιλεχθείσες επιχορηγήσεις με ανώτατο ποσοστό 50 % και τα κράτη μέλη δύνανται να συγχρηματο­ δοτήσουν το υπόλοιπο ποσοστό μέσω του ΕΤΠΑ.
(Μπορούν επίσης να χρησιμοποιήσουν άλλες μορφές εθνικής δημόσιας ή ιδιωτικής χρηματοδότησης.)
Στο παρόν πρακτικό παράδειγμα επεξηγούνται τα κύρια στάδια που είναι αναγκαία για τη χρηματοδότηση των συνεργειών ενός EDIH με τη χρήση του προγράμματος «Ψηφιακή Ευρώπη» και του ΕΤΠΑ.
Σύμφωνα με τις εκτιμήσεις της Επιτροπής, η χρηματοδότηση αυτή θα χρησιμοποιηθεί από περίπου 70 «συνδεδεμένες δράσεις» για την υλοποίηση των EDIH.
Δεδομένου ότι κάθε EDIH θα έχει περιφερειακή βάση, είναι γνωστό ποια διαχειριστική αρχή θα είναι υπεύθυνη από την πλευρά της επιμερισμένης διαχείρισης.
Στάδιο 1 — Προετοιμασία.
Ο αρμόδιος διατάκτης (περιφερειακός διατάκτης) θα συντονίζει και θα συνεργάζεται με τη διαχειριστική αρχή που είναι αρμόδια για τη δράση στο πλαίσιο του ταμείου επιμερισμένης διαχείρισης, ιδίως για την εξασφάλιση του συντονισμού των ποσοστών χρηματοδότησης, ώστε η συνδυασμένη χρηματοδότηση να μην υπερβαίνει το 100 % των εκτιμώμενων επιλέξιμων δαπανών. — Η ΓΔ CONNECT διοργάνωσε σύσκεψη με τα κράτη μέλη που συμμετέχουν στις εν λόγω συνδεδεμένες δράσεις και με τις διαχειριστικές αρχές τους, με σκοπό την πλήρη αποσαφήνιση της διαδικασίας.
Στάδιο 2 — Σύνδεση των δύο δράσεων.
Η δράση άμεσης διαχείρισης θα χαρακτηριστεί «δράση συνέργειας», είτε κατά την προετοιμασία της επιχορήγησης είτε μετά την υπογραφή της επιχορήγησης, μέσω τροποποίησης της επιχορήγησης.
Η δράση επιμερισμένης διαχείρισης θα συνδέεται με τη δράση άμεσης διαχείρισης (μέσω, π.χ., του αριθμού πρόσκλησης – αριθμού έργου – ΚΜ – ΔΑ). — Αυτό προβλέπεται στη διαδικασία προετοιμασίας της επιχορήγησης και ανακοινώθηκε επίσης στο έγγραφο της πρόσκλησης.
Στάδιο 3 — Υπογραφή της επιχορήγησης και προχρηματοδότηση.
Ο δικαιούχος θα υπογράφει δύο χωριστές συμφωνίες επιχορήγησης (1): την επιχορήγηση άμεσης διαχείρισης και την επιχορήγηση επιμερισμένης διαχείρισης.
Οι χορηγούσες αρχές θα μεριμνούν ώστε τα ποσοστά συνδυασμένης χρηματοδότησης να μην υπερβαίνουν το 100 % των επιλέξιμων δαπανών.
Η περίοδος επιλεξιμότητας, η διάρκεια του έργου, οι περίοδοι υποβολής εκθέσεων και οι προθεσμίες για την έγκριση των δύο επιχορηγήσεων θα πρέπει να συντονίζονται επίσης από τις χορηγούσες αρχές στον υψηλότερο δυνατό βαθμό. — Οι πληρωμές προχρηματοδότησης στο πλαίσιο της συμφωνίας επιχορήγησης υπό άμεση διαχείριση θα πραγματοποιούνται κανονικά.
Οι προκαταβολές θα πραγματοποιούνται στο πλαίσιο της επιχορήγησης επιμερισμένης διαχείρισης, όπου προβλέπεται σχετικά βάσει των εφαρμοστέων εθνικών κανόνων.
(1) Το λεγόμενο «έγγραφο που καθορίζει τους όρους στήριξης» για την επιμερισμένη διαχείριση, δηλαδή το άρθρο 73 παράγραφος 3 του ΚΚΔ.